Hátt í Ölpunum liggur fallegi bærinn Nauders þar sem finna má frábæra aðstöðu til útivistar af öllu tagi . Bærinn stendur í dal á landamærum Austurríkis , Ítalíu og Sviss og á sér aldagamla sögu . Á svæðinu eru 300 km af merktum gönguleiðum fyrir öll erfiðleikastig , í fögru umhverfi með stórkostlegt útsýni . Allir hreyfidagar hefjast á léttum morgunæfingum og er áhersla lögð á góðar teygjur og slökun í heilsulindinni í lok dags . Við eigum einn frjálsan dag í ferðinni en þá er tilvalið að prófa aðra afþreyingu á svæðinu . Í þessari ferð fer saman útivist , hreyfing og afslöppun í sannkölluðu ævintýralandslagi . Flug með Icelandair og flugvallarskattar . Gisting í 2ja manna herbergi með baði . Afnot af baðslopp á meðan á dvöl stendur . Kvöldverður með súpu og salatbar , auk þriggja rétta valmatseðils ( fastur matseðill á komudegi ) . Aðgangur að sundlaug og heilsulind hótelsins . Leiga á rafhjóli og hjálmi í einn dag . Leiðsögn staðarleiðsögumanns í göngu - og hjólaferðum . Íslensk fararstjórn . Ekki innifalið Aðgangseyrir inn á söfn , í hallir og kirkjur . Kláfar eða stólalyftur upp á fjöll , leigubílaakstur , hádegisverðir og þjórfé . Kastalinn í Nauders ca €10 . Klifurgarður í 2,5 tíma ca €25 . Segway hjólaferð í 2 tíma ca €40 . Undirbúningur Mikilvægt er að þátttakendur séu í ágætis gönguformi en besti undirbúningurinn er að ganga reglulega á fjöll . Fyrir þá sem búa á höfuðborgarsvæðinu er gott að fara upp að Steini í Esjunni a.m.k. þrisvar til fjórum sinnum fyrir ferðina . Ágætis viðmið er að geta gengið upp að Steini Esjunnar og niður á innan við 2 klst. og líða vel eftir gönguna . Nauders liggur í dal hátt í Alpafjöllum Austurríkis , aðeins steinsnar frá landamærum Sviss og Ítalíu . Á ferð okkar um fjöllin munum við víðast hvar fara yfir landamærin , sem þykir sjálfsagt á þessum slóðum . Í lok seinni heimsstyrjaldarinnar notfærðu stríðsglæpamenn frá Þýskalandi sér það grimmt og flúðu margir hér í gegn . Saga Nauders nær aftur til ársins 50 en þá lögðu Rómverjar fyrst veg hér yfir Reschen skarðið . Í bænum búa nú um 1.500 íbúar og er hann enn umlukinn gömlum virkisveggjum sem skapa einstaka stemningu . Hér er að finna Naudersberg kastalann frá árinu 1200 , sem hýsir í dag safn , veitingastað og gistihús . Einnig eru verslanir og öldurhús í bænum . Í nágrenninu er Reschen vatnið en heilu þorpi var sökkt í vatnið á árunum 1940 - 1950 , það eina sem stendur upp úr vatninu er kirkjuturninn , sem þykir merkileg sjón . Á veturna er þetta einn besti skíðastaður sem um getur en svæðið er kjörið til útivistar allt árið um kring . Í nánasta umhverfi eru 300 km af merktum gönguleiðum á öllum erfiðleikastigum . Gönguleiðir svæðisins hafa löngum verið vinsælar af ferðamönnum því umhverfið er einstaklega fallegt . Stórkostleg fjallasýn , barrskógar , blómaengi og fjallasel verða á vegi okkar á göngunum sem verða skipulagðar eftir veðri , aðstæðum og áhuga fólks hvern dag . Við hefjum daginn á því að koma okkur á göngusvæðið , oft með kláfi eða í rútu og munum því ganga víða í löndunum þremur og upplifa margt . Fjóra daga göngum við um fjallasali , en einn dag þeysum við um á reiðhjólum og upplifum svæðið á nýjan máta . Við höfum einn frjálsan dag , þar sem færi gefst til dæmis á að fá kennslu í fjallaklifri eða jafnvel leita að gulli . Alltaf er í boði að taka sér frídag og njóta þess sem heilsulind hótelsins hefur upp á að bjóða eða kanna umhverfið í rólegheitum . Tillögur að dagleiðum 12. – 17. júní Eftirfarandi eru mögulegar leiðir á svæðinu fyrir fjóra göngudaga og einn hjóladag en í raun verður ekki ákveðið fyrr en með skömmum fyrirvara nákvæmlega hvaða leiðir verða valdar og fer það eftir veðri og aðstæðum . Að auki er einn frídagur í ferðinni en auðvitað geta þátttakendur hvenær sem er valið að taka daginn rólega á hótelinu . Við göngum yfir tún og engi í skógarjaðri Nauders og höldum svo upp í gegnum lerkiskóga á fjallið Sellesköpfen . Frá toppi fjallsins er útsýni í djúpu gjárnar Finstermünz og Hochfinstermünz . Við gerum hádegishlé hjá rústum Zettler sels en þar í nágrenninu má finna stríðsminjar frá fyrri heimstyrjöldinni . Á leið okkar til baka njótum við útsýnis frá Schöpfwarte og Innblick . Erfiðleikastig : létt Gengið til Weisskugelhütte í Suður-Tíról á Ítalíu Ekið verður yfir til Ítalíu og við hefjum gönguna í hliðardal Etschtal dalsins . Þar göngum við yfir háslettuna að Melager seli . Leiðin liggur meðfram jökulröndinni að fjallastöðinni Weisskugelhütte en þaðan er mikilfengleg sýn yfir jökulinn . Eftir hádegishlé göngum við til baka og tökum leigubíl aftur á hótelið . Kostnaður við akstur þennan dag er ca €22 á mann . Ferðalengd með akstri : ca 8 klst . Erfiðleikastig : miðlungserfitt Gengið í Uina gili ( Ítalía og yfir til Sviss ) Leið dagsins liggur til Schlinig á Ítalíu og þar hefst ævintýraleg ganga í Uina gili í einstöku landslagi . Þegar komið er að selinu Uina Dadaint liggur stígurinn meðal annars um einstíg sem hogginn er í klettavegginn . Við njótum kyrrðarinnar í Sesvennaseli og göngum svo til Suren í Sviss en þaðan er okkur ekið aftur til Nauders á hótelið . Kostnaður við akstur þennan dag er ca €22 á mann . Ferðalengd með akstri : ca 9 klst . Erfiðleikastig : miðlungserfitt Fjallganga á Mataunkopf í Nauders og Suður Tíról Í dag förum við upp á fjall með kláfnum Bergkastelseilbahn . Við hefjum gönguna yfir grýtta slóð upp að fjallavötnunum Goldseen sem eru vatnsforðabúr Nauders . Eftir nokkuð bratta göngu komum við á tindinn Mataunkopf . Hér hvílum við um stund en höldum svo áfram eftir Saleztal dalnum að fjallastöðinni Bergkastel . Þaðan verður farið aftur niður með kláf . Ferðalengd með kláfferð : ca 8 klst . Hjólaferð Nauders – Suður-Tíról Í dag förum við örlítið hraðar yfir en undanfarna daga , ætlunin er að skella okkur í hjólaferð . Við hjólum nokkurn veginn á jafnsléttu , framhjá Naudersberghöll , á hliðargötum Reschensee vatns þar sem kirkjuturninn einn stendur upp úr . Við komum að fyrrum landamærastöð Austurríkis og Ítalíu og hjólum svo eftir Vinschgauer hjólastígnum að ítölsku vötnunum Reschensee og Haidersee . Tímalengd hjólaferðar : ca 4,5 klst . Erfiðleikastig : létt til miðlungserfitt Flugið Flogið verður með Icelandair til München þann 11. júní . Brottför frá Keflavík kl. 7:20 en mæting í Leifsstöð í síðasta lagi 2,5 klst. fyrir brottför . Lending í München kl. 13:05 að staðartíma . Frá flugvellinum í München eru um 240 km til Nauders svo gera má ráð fyrir að rútuferðin taki að minnsta kosti 4 klst . Á heimleið 18. júní verður ekið út á flugvöll og flogið heim kl. 17:25 frá München . Lending á Íslandi kl. 19:20 að staðartíma . Steinunn hefur verið fararstjóri í gönguskíðaferðum Bændaferða síðan 2006 og í útivistarferðum síðan 2012 .